**Резолюция № 17**

**За наистина справедлив зелен преход**

* Като отчита, че природните катаклизми се интензифицират през последните десетилетия;
* Като подкрепя усилията да се ограничат парниковите газове;
* Като заявява, че програмираното остаряване на стоките е основна причина за ненужно похабяване на ресурси и замърсяване на планетата;
* Като акцентира върху факта, че най-развитите държави носят най-голяма отговорност за генерирането на въглероден диоксид[[1]](#footnote-1), поради което следва да понесат най-голяма тежест за ограничаването му;
* Като обръща внимание, че към 2019 г. България е редуцирала емисиите си на CO2 с над 51% спрямо базовата година[[2]](#footnote-2) и че това е постигнато вследствие от затварянето на огромни производствени мощности и намаляване на населението на страната с над 21% от началото на прехода;
* Като подчертава, че зеленият преход трябва да се проведе на възможно най-ниска социална цена;
* Като поддържа заявката на Европейската комисия, че никой не бива да остане зад борда, вследствие на преминаването от фосилни към възобновяеми източници на енергия,

КТ „Подкрепа“ подчертава, че планираното преминаване към изцяло възобновяема енергия е сложен и продължителен процес, който има нужда от внимателно и детайлно планиране и от финансово обезпечаване. В тази връзка обръщаме внимание, че за предвидените в Зелената сделка програми и реформи беше определен 1 трилион евро – средства, които ще се разходват в рамките на 7-годишен период. Още през 2017 г. Европейската сметна палата в свой доклад подчертава, че за постигането на европейските цели до 2030 г. са нужни 1,115 трилиона евро **ежегодно**.[[3]](#footnote-3) Финансовата несъстоятелност на плановете предопределя неуспеха на начинанието.

Зелените цели включват редукция на въглеродния диоксид с 55% до 2030 г. спрямо 1990 г. и нулеви емисии през 2050 г. За България това означава затваряне на въглищните мощности, които обичайно генерират около половината електроенергия, произвеждана в страната, а през студените месеци делът им стига до 80%. Предвиденото преходно гориво (природният газ) означава държавата да стане все по-зависима от внос на енергия, поради което КТ „Подкрепа“ от самото начало не приема преминаването на държавната „ТЕЦ Марица Изток 2“ ЕАД на газ. Последвалите геополитически катаклизми само доказаха нашата правота.

Публикуваният към момента вариант на Териториален план за справедлив преход на област Стара Загора сочи, че:

* Над 12 хил. работни места ще бъдат затворени до 2026 г. Допълнителни над 15 хил. работници ще останат без работа до 2038 г.;
* Негативните социални ефекти ще засегнат също членовете на семействата на заетите, които са над 80 хил. души, както и непряко засегнатите работни места – над 22 хил. души. Кумулативно ще бъдат засегнати над 100 хил. души, като голяма част от тях ще загубят доходите си;
* Потенциалната загуба на брутна добавена стойност за областта ще бъде в размер на 877 млн. лв. на годишна база.

**За провеждане на справедлив зелен преход с грижа за човека КТ „Подкрепа” ще продължава да се бори за:**

1. Запазване дейността на енергийния комплекс „Марица изток“, докато не бъдат намерени алтернативи за производство на достатъчно енергия, така че да се гарантира енергийната сигурност на България и доходите на заетите в комплекса.
2. Да бъдат изготвени петгодишни планове за функционирането на „Мини Марица-изток“ ЕАД, като периодично се правят прегледи на съществуващите технологии и необходимото време за въвеждането им в експлоатация.
3. Финансова, ресурсна и кадрова обезпеченост на мините.
4. Изграждане на нови ядрени мощности с национални ресурси, така че приходите от продажбата на електроенергия да остават в България и да се ползват приоритетно за задоволяване на нуждите на българските граждани.
5. Евентуалните заместващи енергийни и други предприятия да осигурят достойни условия на труд и заплащане на заетите в тях, като за целта в договорите с държавата и/или общините бъде заложено задължение за сключване на КТД с подобряващи се показатели.

Либерализацията на енергийния сектор за небитовите потребители, заплахата от либерализация за домакинствата (една самоцелна и идеологически мотивирана политика на Европейския съюз) в комбинация със зеления преход и геополитическите катаклизми задължават българските управляващи да вземат обмислени, отговорни решения с дългосрочен хоризонт. КТ „Подкрепа“ ще продължава, както и досега, да бъде коректив на техните действия и ще направи всичко възможно, за да възпира такива, застрашаващи енергийната и социална сигурност на страната и на българските работещи в частност.

**КТ „Подкрепа“ ще се бори за забрана на програмираното остаряване на стоките, което генерира печалби за милиардерите, но нанася тежки щети върху околната среда. Същевременно ще отхвърляме всякакви планове за допълнително редуциране на парникови газове, направено за сметка на българските граждани. Защото Зелен преход без социална справедливост е просто поредният Преход!**

1. Who has the most historical responsibility for climate change? <https://www.nytimes.com/interactive/2021/11/12/climate/cop26-emissions-compensation.html> [↑](#footnote-ref-1)
2. National inventory report 2021 Greenhouse gas emissions in Bulgaria 1988-2019, p. 55 [↑](#footnote-ref-2)
3. Действия на ЕС в областта на енергетиката и изменението на климата <https://op.europa.eu/webpub/eca/lr-energy-and-climate/bg/> [↑](#footnote-ref-3)